“የአፍሪካ ቀንድን ማረጋጋት ሰላማችንና ልማታችንን ማስጠበቅ ነው!” መንግስት ኮሚኒኬሽን
ጽሕፈት ቤቱ ትናንት ባወጣው የአቋም መግለጫ የሀገራችንን ልማት እና ሰላም አስተማማኝ ለማድረግ የጎረቤቶቻችን ሠላም ወሳኝ መሆኑን አመልክቷል ።ከኤርትራ መንግስት በስተቀር ሁሉም ጎረቤቶቻችን ከልብ የሚቀበሉትና ዕምነት የሚጥሉበት ግንኙነት መፍጠር ችለናል ያለው መግለጫው ፤በሶማሊያ ውስጥ ያለን ተልዕኮም የዚህ መርህ አካል ነው ሲል አስገንዝቧል ፡፡በሶማሊያ ውስጥ ማዕከላዊ መንግስት ጠፍቶ ሽብርተኞች በነፃነት መንቀሳቀሳቸው የኢትዮጵያን ህዝብ  ሰላም ሲያውክ መቆየቱን አንስቷል ፡፡መከላከያ ሠራዊታችን በሶማሊያ በነበረው ግዳጅ የአልሸባብን ኃይል በመደምሠሱ አሁን ላይ አሸባሪው ኃይል ክፉኛ መሽመድመዱን አስታውቋል ፡፡በሰራዊታችን የሶማሊያ ጊዜያዊ መቆያ ላይ ሊያደርስ የሞከረው ጥቃት የአለሁ ባይነት መፍጨርጨር ማሳያ ከመሆን አያልፍም ብሏል ፡፡በዚህ ጥቃት የመደበኛ ሠራዊት ከባድ መሳሪያዎችና የውጭ ሀገር ዜጎችን መጠቀሙም ከጀርባው የሚደግፉት አካላት መኖራቸውን እንጂ ወደ ጥንካሬው መመለሱን እንደማያሳይ መግለጫው ያስረዳል ፡፡የአጥፍቶ መጥፋት ባህሪ በነበረው ጥቃት ከጀግናው የኢትዮጵያ መከላከያ ሠራዊት አባላት የተሰዉና የቆሰሉ ቢኖሩም ሠራዊታችን አጥቂውን ኃይል ሙሉ በሙሉ መደምሰሱን አስታውቋል ፡፡አሁንም የማጽዳት ዘመቻውን አጠናክሮ መቀጠሉን አመልክቷል ፡፡ሰራዊታችን የጀመረውን የፀረ ሽብር ዘመቻም ከሶማሊያ ህዝብና መንግስት እንደዚሁም  ከአፍሪካ  ህብረት ሰላም ማስከበር ሀይል ጋር አጠናክሮ እንደሚቀጥል አስታውቋል ፡፡አገራችን ለጀመረችው የህዳሴ ጉዞ ጀግናው የመከላከያ ሰራዊታችን በሁሉም አካባቢ ደጀንነቱን በተግባር ማረጋገጡን ይቀጥላል ብሏል ፡፡የኢፌዴሪ መንግስት ለተሰዉና ለቆሰሉ የኢትዮጵያ ሠራዊት አባላት ተገቢውን ክብር ይሰጣል ብሏል ፡፡ለጠባብም ሆነ ለአክራሪ ዓላማቸው የአልሸባብን የሽብር ጥቃት የደገፉና ያበረታቱ አካላትን ለይቶም ከጥፋታቸው ልክ ጋር የሚመጣጠን እርምጃ እንደሚወስድም ጨምሮ አስታውቋል ፡፡